CELEX: 32017D0499
Language: bg
Date: 2017-03-17 00:00:00
Title: Решение за изпълнение (ЕС) 2017/499 на Комисията от 17 март 2017 година за създаване на консорциум за европейска научноизследователска инфраструктура за електронна наука и технологии при научните изследвания на биологичното разнообразие и екосистемите (LifeWatch ERIC) (нотифицирано под номер С(2017) 1648) (Текст от значение за ЕИП. )

22.3.2017   
            
            
               BG
            
            
               Официален вестник на Европейския съюз
            
            
               L 76/35
            
         РЕШЕНИЕ ЗА ИЗПЪЛНЕНИЕ (ЕС) 2017/499 НА КОМИСИЯТА
   от 17 март 2017 година
   за създаване на консорциум за европейска научноизследователска инфраструктура за електронна наука и технологии при научните изследвания на биологичното разнообразие и екосистемите (LifeWatch ERIC)
   
      
         (нотифицирано под номер С(2017) 1648)
      
   
   (само текстовете на гръцки, испански, италиански, нидерландски, португалски, румънски, словенски и френски език са автентични)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (1), и по-специално член 6, параграф 1, буква а) от него,
   като има предвид, че:
   
               (1)
            
            
               Белгия, Гърция, Испания, Италия, Нидерландия, Португалия, Румъния и Словения поискаха от Комисията създаването на консорциум за европейска научноизследователска инфраструктура за електронна наука и технологии при научните изследвания на биологичното разнообразие и екосистемите (LifeWatch ERIC). Те се договориха, че приемащата държава членка на LifeWatch ERIC ще бъде Испания.
            
         
               (2)
            
            
               В съответствие с член 5, параграф 2 от Регламент (ЕО) № 723/2009 Комисията извърши оценка на заявлението и заключи, че то отговаря на изискванията, установени в посочения регламент.
            
         
               (3)
            
            
               Мерките, предвидени в настоящото решение, са в съответствие със становището на комитета, създаден съгласно член 20 от Регламент (ЕО) № 723/2009,
            
         ПРИЕ НАСТОЯЩОТО РЕШЕНИЕ:
   Член 1
   1.   Създава се консорциум за европейска научноизследователска инфраструктура за електронна наука и технологии при научните изследвания на биологичното разнообразие и екосистемите, наречен „LifeWatch ERIC“.
   2.   Съществените елементи от устава на LifeWatch ERIC са определени в приложението.
   Член 2
   Адресати на настоящото решение са Кралство Белгия, Република Гърция, Кралство Испания, Италианската република, Кралство Нидерландия, Португалската република, Румъния и Република Словения.
   
      Съставено в Брюксел на 17 март 2017 година.
      
         
            За Комисията
         
         Carlos MOEDAS
         
            Член на Комисията
         
      
   
   
      (1)  ОВ L 206, 8.8.2009 г., стр. 1.
   
      ПРИЛОЖЕНИЕ
      
         СЪЩЕСТВЕНИ ЕЛЕМЕНТИ ОТ УСТАВА НА LIFEWATCH ERIC
      
      
         Следните членове и параграфи на членовете от устава на LifeWatch ERIC предвиждат съществените елементи в съответствие с член 6, параграф 3 от Регламент (ЕО) № 723/2009 на Съвета
      
      Член 2
      Задачи и дейности, компоненти на ERIC
      1.   Основната задача на LifeWatch ERIC е да създаде и експлоатира инфраструктурата и информационните системи, необходими за мобилизиране и интегриране на данните и алгоритмите за научните изследвания на биологичното разнообразие и екосистемите, включително за подобряване на разбирането, и засилване на връзките и полезните взаимодействия с други обществени предизвикателства, като например приспособяването към изменението на климата и смекчаването на последиците от него, както и да предостави аналитичен капацитет.
      2.   За тази цел LifeWatch ERIC предприема и координира различни дейности, сред които:
      
                  а)
               
               
                  Експлоатацията на разпределена научноизследователска инфраструктура, която включва оперативен капацитет за мобилизиране на насочени към търсенето данни за биологичното разнообразие; интегриран достъп до разпределени източници на данни; предоставянето на услуги, свързани с намиране, анализ, моделиране и визуализиране на данни; уеб-базирана и базирана на сайт подкрепа за ползвателите; и цифрова среда за научно сътрудничество и експерименти.
               
            
                  б)
               
               
                  Подкрепата за и сътрудничеството с национални и международни съоръжения въз основа на споразумения за нивото на обслужване, що се отнася до мобилизирането и обмена на данни; изчислителен капацитет; и разработване на нови инфраструктурни възможности, включително проучване на ролята на посредник, координиращ изискванията и плановете за постигане на резултати между национални и международни съоръжения, институции и организации, ако това бъде поискано от тях.
               
            
                  в)
               
               
                  Изграждането на капацитет, за да се насърчават нови възможности за широкомащабни научни разработки; да се създадат условия за ускорено събиране на данни с нови технологии; да се подпомага основаният на знания процес на вземане на решения в областта на управлението на биологичното разнообразие и екосистемите; и да се подкрепят програмите за обучение.
               
            
                  г)
               
               
                  Поддържането на капацитет за модернизиране на научноизследователската инфраструктура, иновациите и повишаването на стойността на знанието и технологиите и изграждането на нов аналитичен капацитет.
               
            
                  д)
               
               
                  Осъществяването на всякакви други задачи, които са тясно свързани с горепосочените дейности и за които общото събрание може да приеме решение.
               
            Член 1
      Наименование, седалище, местоположение и работен език
      1.   В съответствие с Регламент (ЕО) № 723/2009 се създава консорциум за европейска научноизследователска инфраструктура за електронна наука и технологии при научните изследвания на биологичното разнообразие и екосистемите, наричан по-долу „LifeWatch ERIC“.
      3.   Седалището по устав на LifeWatch ERIC е в Севиля, Кралство Испания (наричано по-долу „приемащата държава членка“).
      Член 18
      Срок на действие
      LifeWatch ERIC се създава за неопределен срок.
      Член 19
      Ликвидация и неплатежоспособност
      1.   Решението за ликвидация на LifeWatch ERIC се приема от общото събрание с квалифицирано мнозинство.
      2.   LifeWatch ERIC уведомява Европейската комисия за решението за ликвидация на LifeWatch ERIC без необосновано забавяне и при всички случаи в срок от 10 дни след приемане на решението.
      3.   След приемането на решението за ликвидация на LifeWatch ERIC неговият изпълнителен съвет в съответствие със законодателството на приемащата държава членка организира ликвидацията на неговите активи и дейности, спазвайки следните принципи:
      
                  а)
               
               
                  Всички подпомагащи материални активи, предоставени от члена, който е домакин на общо съоръжение или разпределен център, се връщат.
               
            
                  б)
               
               
                  Всички други активи се използват за покриване на задълженията на LifeWatch ERIC и на разходите, свързани с неговата ликвидация. Евентуалният финансов излишък се разпределя между членовете, съществуващи към момента на ликвидацията, пропорционално на техните общи основни парични вноски, направени от началото на функционирането на LifeWatch ERIC.
               
            
                  в)
               
               
                  По отношение на вноските в натура и други вноски, след одобрение от общото събрание и ако е практически осъществимо, изпълнителният съвет може да прехвърли дейностите на LifeWatch ERIC и неговото ноу-хау на институции със сходни цели. В случай че не са налице подобни институции, активите, с изключение на финансовия излишък, оставащ след погасяването на задълженията на LifeWatch ERIC, се разпределят между членовете пропорционално на натрупаните им годишни вноски, освен ако в споразуменията за нивото на обслужване не е предвидено друго. Когато е възможно, активите се разпределят на членовете, които са допринесли за тях.
               
            4.   За ликвидацията, водеща до извеждането от експлоатация на LifeWatch, важат сроковете, приложими за оттегляне и прекратяване на членство, предвидени в член 5, параграфи 1, 2 и 6.
      5.   LifeWatch ERIC престава да съществува в деня, в който Европейската комисия публикува съответното известие в Официален вестник на Европейския съюз.
      
      Член 14
      Ресурси, бюджетни принципи, отговорност и застраховане
      3.   LifeWatch ERIC носи отговорност за задълженията си. Членовете не са солидарно отговорни за задълженията на LifeWatch ERIC. Отговорността на членовете за задълженията на LifeWatch ERIС се ограничава до съответните им вноски.
      ГЛАВА 6
      
         ПОЛИТИКИ
      
      Член 15
      Достъп до съоръжения на LifeWatch ERIC и политика за разпространение на резултати
      1.   LifeWatch ERIC подпомага научните изследвания и обучението и не ограничава достъпа до наличните данни и алгоритми, освен ако те са в противоречие с условията за употреба, ако има такива, съгласувани предварително с техния(те) собственик(ци).
      2.   LifeWatch създава и експлоатира инфраструктурата си за научни изследвания на биологичното разнообразие и екосистемите на европейско равнище. Предоставяните услуги се определят с решение на общото събрание, с което може да се прави разграничение между услугите, предоставяни на членовете и на нечленуващите и техните научни работници.
      3.   Решения за даване на приоритет на конкретни услуги, предоставяни от LifeWatch ERIC, се приемат от общото събрание, като се вземат предвид резултатите от процеса на независима оценка, провеждан от консултативния съвет по научните и техническите въпроси.
      4.   В случай че капацитетът за предоставяне на достъп е ограничен поради финансови и/или технически причини, общото събрание определя в рамките на наличните ресурси конкурентни програми за отпускане на безвъзмездни средства, за да се даде възможност на успешните кандидати да се възползват от предложените възможности. Заявленията от всяка държава по света се оценяват от независими комисии за оценка, посочени от изпълнителния съвет, по предложение на консултативния съвет по научните и техническите въпроси. Програмите за отпускане на безвъзмездни средства, процедурата по оценяване и техническото задание, които общото събрание може да определи, трябва да отговарят на общите изисквания за върхови научни постижения и лоялни практики.
      5.   Изпълнителният съвет може да предложи на общото събрание политики относно изискванията във връзка с общите или специалните правни отношения с ползвателите на данни. Публичен достъп се предоставя, при условие че услугите или ресурсите не са ограничени от лицензионни условия, наложени от собствениците. LifeWatch ERIC следва съответните политики и разпоредби на Европейския съюз.
      6.   В съответствие с разпоредбите на член 3, параграф 2 от Регламент (ЕО) № 723/2009 общото събрание може с абсолютно мнозинство да реши да наложи такси за общ достъп за определени общности или за всички общности по отношение на конкретни услуги, предоставяни от LifeWatch ERIC, както и да лицензира своите собствени инструменти или продукти с лиценз „Creative Commons“ или да ги предостави за ползване, без да засяга придобитите от трети лица права върху тях.
      7.   Политиката на LifeWatch ERIC за достъп до данни и разпространение на резултати следва най-добрите международни практики по отношение на публичните данни, като практиките, установени от Европейския съюз, и признава правата на собствениците на данните и алгоритмите, като се съобразява в пълна степен със съответните етични или правни въпроси. LifeWatch ERIC насърчава върховите постижения в научните изследвания, преподаването и обучението и подкрепя културата на „най-добри практики“ чрез дейности за обучение и популяризиране.
      8.   LifeWatch ERIC насърчава изследователите, използващи LifeWatch ERIC, да осигуряват публичност на резултатите от своите научни изследвания и изисква от изследователите от държавите членки да предоставят достъп до тези резултати чрез LifeWatch ERIC.
      9.   В рамките на политиката по отношение на разпространението на резултатите се определят различните целеви групи, като LifeWatch ERIC използва различни канали за достигане до тези групи, като например интернет портал, информационни бюлетини, семинари, участие в конференции, статии в списания и ежедневници.
      Член 16
      Научни и технически оценки
      1.   LifeWatch ERIC учредява консултативен съвет по научните и техническите въпроси като независим орган от квалифицирани учени и експерти. Неговият мандат се предлага от изпълнителния съвет за одобрение от общото събрание. Членовете на консултативния съвет по научните и техническите въпроси се назначават за срок от четири години, с възможност за подновяване. Консултативният съвет по научните и техническите въпроси може да дава препоръки на изпълнителния съвет. Тези препоръки се оповестяват в тяхната цялост на общото събрание, което може да издаде правила за прилагане или насоки с допълнителни указания на изпълнителния съвет.
      2.   Общото събрание може да одобри подходящо възнаграждение за изпълняването на задачите от членовете на консултативния съвет по научните и техническите въпроси и комисиите за оценка.
      3.   На четвъртата година от всеки петгодишен период на планиране се създава ad hoc комисия за оценка, която оценява цялостните научни и технически резултати на LifeWatch ERIC и отправя стратегически препоръки за следващия петгодишен период. Нейните членове се назначават от общото събрание, като се вземат предвид препоръките на консултативния съвет по научните и техническите въпроси. Те се назначават в лично качество и не представляват никоя конкретна държава или институция.
      Член 17
      Политика относно достъпа до данни и правата върху интелектуална собственост
      1.   LifeWatch ERIC признава, че част от неговата стойност като инфраструктура се основава на увеличаване на ползите от знанията, станали обществено достояние. Дава се предимство на принципите на отворения код и свободния достъп.
      2.   LifeWatch ERIC предоставя насоки на изследователите, за да се гарантира, че научните изследвания, предприети при използване на материали, предоставени чрез LifeWatch ERIC, се провеждат в рамка, признаваща правата на собствениците на данни и правото на личен живот на физическите лица. Когато са необходими външни източници на данни и/или друга инфраструктура, се гарантира, че произходът на данните е известен, а политиката на LifeWatch ERIC относно данните се договаря с тези партньори в съответствие с настоящия член и се ръководи от един от членовете на изпълнителния съвет, определен от общото събрание.
      3.   Ползвателите и доставчиците на услуги, които имат достъп до данни, ноу-хау или други източници на права върху интелектуална собственост, управлявани или генерирани от LifeWatch ERIC, са длъжни да признават правата върху интелектуалната собственост и другите права на собствениците, които права са включени в протоколи за предоставянето на данни или в споразумения и меморандуми за разбирателство. Потребителите на данни и доставчиците на услуги в рамките на LifeWatch ERIC трябва да доказват, че полагат дължимата грижа за управлението на правата върху поверените им данни.
      4.   LifeWatch ERIC е длъжен да гарантира, че потребителите приемат реда и условията за получаване на достъп и че са въведени подходящи разпоредби за сигурност относно вътрешното съхраняване и обработване на подобни данни.
      5.   LifeWatch ERIC публикува условията за разследване и решаване на спорове във връзка с твърдения за вътрешни нарушения на професионалната етика, на сигурността или на поверителността по отношение на поверените му данни и услуги.
      Член 12
      Политики за заетост
      1.   LifeWatch ERIC не дискриминира въз основа на раса, етническа принадлежност, религия, пол, възраст, физическо или психично увреждане, сексуална ориентация, семейно положение или родителски статус. Тази политика се прилага за всички права, привилегии и дейности на служителите. LifeWatch ERIC може да предприема политика на утвърдителни действия по отношение на служителите от женски пол, като за тази цел общото събрание одобрява план за утвърдителни действия преди обявяването на свободни позиции.
      2.   Изпълнителният директор има управителни правомощия по отношение на персонала и отговаря за условията на наемане на работа и за всяка обявена свободна позиция, в рамките на бюджета, одобрен от общото събрание, правилата за прилагане, насоките и решенията относно политиката, приети от общото събрание. Освен ако не е посочено друго, изпълнителният директор може да делегира конкретни функции на един или повече членове на изпълнителния съвет.
      3.   Дейностите на LifeWatch ERIC по подбор на персонал, интервюиране, наемане и повишаване/понижаване в длъжност се извършват по начин, съвместим с принципите на параграф 1, и се ръководят от принципите и ограниченията във връзка със заетостта, посочени в правилата за прилагане, насоките или общите мандати или политики, одобрени от общото събрание.
      4.   Политиките за заетост, предвидени в правилата за прилагане, се основават на принципите и условията, одобрени от общото събрание, и спрямо тях се прилагат приложимите законови и подзаконови нормативни актове на приемащата държава членка или законодателството на държавата, в която се провеждат дейностите на LifeWatch ERIC.
      Член 13
      Политики относно обществените поръчки и освобождаване от данъци
      1.   Всички покани за представяне на оферти се публикуват на уебсайта на LifeWatch ERIC и на територията на членовете и на наблюдателите. В годишния отчет за дейността си LifeWatch ERIC включва декларация за процедурите за обществени поръчки.
      2.   Общото събрание приема правила за прилагане относно обществените поръчки, с които се определя минималният размер, над който поръчките се възлагат само след консултация с консултативния съвет по научните и техническите въпроси.
      3.   Политиката на LifeWatch ERIC за възлагане на обществени поръчки се основава на принципите на прозрачност, недискриминация и конкуренция, като се отчита необходимостта да се гарантира, че офертите отговарят на най-добрите технически и финансови изисквания и изисквания за доставка, като същевременно съответният промишлен сектор и доставчиците на услуги се уведомяват предварително относно изискваните спецификации.